Raġel mixli b'attentat ta' qtil lura l-Qorti fuq importazzjoni tad-droga Raġel li aktar kmieni dan ix-xahar kien tressaq mixli b'attentat ta' qtil reġa' spiċċa fil-Qorti wara li allegatament importa d-droga. Justin Dimech ta' 29 sena residenti l-Gżira, ġie mixli li fit-13 ta' Frar u fil-ġimgħat ta' qabel assoċja ruħu ma' persuni oħra biex ibigħ jew tiġi traffikata d-droga kannabis f'dawn il-gżejjer. Huwa ġie mixli wkoll bl-importazzjoni u l-pussess tal-istess droga kif ukoll li sar reċediv wara li ġie misjub ħati b'diversi sentenzi mogħtija mill-Qrati ta' Malta. L-imputat, li fil-Qorti qal li ma jaħdimx, wieġeb mhux ħati tal-akkużi miġjuba kontrieh iżda baqa' jinżamm arrestat wara li ma saritx talba għall-ħelsien mill-arrest tiegħu. Il-Prosekuzzjoni f'dan il-każ tmexxiet mill-Ispettur Alfredo Mangion filwaqt li l-Avukati Noel Bianco u Iftisam Sabe dehru għall-imputat. Fis-6 ta' Frar li għadda, Dimech kien tressaq il-Qorti fuq allegat attentat ta' qtil wara li allegatament daħal bil-forza f'appartament fil-Gżira fejn kien hemm persuna oħra, xerred il-petrol, qabbad in-nar u ħarab jiġri mill-post.